钦定古今图书集成/明伦汇编/官常典/第788卷 > 刘涣
## 钦定古今图书集成/明伦汇编/官常典/第788卷 > 刘涣

按《宋史刘文质传》：“文质子涣，字仲章，以父任为将作
监主簿，监并州仓。天圣中，章献太后临朝久，涣谓天
子年加长，上书请还政。后震怒，将黜隶白州，吕夷简、
薛奎力谏得免。仁宗亲政，擢为右正言。郭后废，涣与
孔道辅、范仲淹等伏阙争之，皆罚金。会河东走马承
受奏涣顷官并州，与营妓游，黜通判磁州，寻知辽州。”
夏人叛，朝廷议遣使通河西唃氏，涣请行间道走青
唐，谕以恩信。唃氏大集族帐，誓死捍边，遣骑护出境，
得其《誓书》与《西州地图》以献。加直昭文馆，迁陕西转
运使，由工部郎中知沧州，改吉州刺史、知保州。州自
戍卒叛后，兵益骄。涣至虎翼军，谋举城叛，民大恐。涣
单骑徐叩营，械首恶者归斩之，一军帖服。徙登州，益
治刀鱼船备海寇，寇不敢犯，诏嘉奖之。历知邢、恩、冀、
泾、澶五州。恩承贼蹂践后，涣经理缮葺有叙。兵民犯
法，一切用重典，威令大振。治平中，河北地震，民乏粟，
率贱卖耕牛以苟朝夕。涣在澶，尽费公钱买之。明年，
民无牛耕，价增十倍，涣复出所市牛，以元直与民澶，
民赖不失业。历秦凤、泾原、真定、定州路总管，四迁至
镇宁军节度观祭留后。熙宁中，还为工部尚书致仕。
涣有才略，尚气不羁，临事无所避，然锐于进取。方开
拓兆、岷，讨安南，涣既老，犹露章请自效，不报。卒，年八
十一。